කොවිඩ් වසංගත තත්ත්වය හමුවේ පාසල් වසා දමා ඇති බැවින් මේ වනවිට දරුවන් අධ්‍යාපනය ලබන්නේ අන්තර්ජාලය ඔස්සේයි.කෙසේ වෙතත්, අන්තර්ජාල පහසුකම් නොමැතිවීම හේතුවෙන් අධ්‍යයන කටයුතු සිදුකර ගත නොහැකිව බොහෝ ප්‍රදේශවල දරුවන් දුෂ්කරතා රැසකට මුහුණපා සිටිනවා.කොවිඩ් වසංගතය හමුවේ දිවයින පුරා සංචරණ සීමා ක්‍රියාත්මකව පවතින මොහොතක කලා වැව,ධාතුසේන පුර දියවර ගම්මානයේ ජනතාව මේ අයුරින් කලා වැව් ඉස්මත්තට පැමිණ ඇත්තේ නිදහස් සුවය විඳීමට නොවෙයි.තමන්ගේ දරුවන්ට අන්තර්ජාලය ඔස්සේ අධ්‍යාපන කටයුතු ලබාදීම සඳහා අවශ්‍ය දුරකථන සංඥා පහසුකම් නොමැතිවීම හේතුවෙන් ඔවුන් මෙලෙස වැව් ඉස්මත්තට පැමිණ තිබෙනවා.නිවෙස්වල සිට දුරබැහැර ගෙවාගෙන කලා වැව් ඉස්මත්තට පැමිණෙන මෙම දරුවන් විවිධ දුෂ්කරතාවලට මුහුණ දෙන්නේ මෙලෙසින්.දරුවන්ට පමණක් නොව ඔවුන්ට අධ්‍යාපනය ලබා දෙන ගුරුවරුන්ද වන ලැහැබ තුළ ජංගම දුරකථන ගස්වල සවි කර ගනිමින් ඉගැන්වීම් කටයුතු සිදුකරනවා.මව්පියන් පවසන්නේ, මේ ප්‍රදේශයේ වන අලිද බහුලව ගැවසෙන බැවින් දරුවන්ගේ ජීවිතවලටද දැඩි තර්ජනයක් එල්ල වී ඇති බවයි.උසස් අධ්‍යාපනය හදාරණ ඇතැම් දූ දරුවන් රාත්‍රී කාලයේදීද මෙම වන ලැහැබට පැමිණ අන්තර්ජාලය ඔස්සේ සිය අධ්‍යයන කටයුතු සිදුකරනවා.සෞඛ්‍ය මාර්ගෝපදේශ අනුව දුරස්ථභාවය රඳවා ගන්නා ලෙසට බලධාරීන් උපදෙස් ලබාදී තිබුණද ආර්ථික දුෂ්කරතා හේතුවෙන් දුරකථන පහසුකම් නොමැති දරුවන්ට සිදුව ඇත්තේ එම පහසුකම ඇති දරුවන් සමඟ එකතුවී අධ්‍යාපනය ලැබීමටයි.අවස්ථා කිහිපයකදීම තම ප්‍රදේශයට අවශ්‍ය දුරකතන සංඥා පහසුකම් ලබාදෙන ලෙස බලධාරීන්ට දැනුම් දුන්නද ඒ සඳහා විසඳුමක් නොලැබුණු බවයි ඔවුන් පවසන්නේ.